
คู่มืออภิปราย “รากฐานพระคัมภีร์เดิม (พันธสัญญาเดิม)”– วิชาย่อย 8: อัครปิตา ยาโคบ
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. โมเสสบอกเราว่า การขับเคี่ยวกันระหว่างยาโคบและเอซาวเริ่มต้นขึ้นอย่างไร ในปฐมกาล 25:19-34? 


3. จงบรรยายปฏิสัมพันธ์ของอิสอัคกับชาวฟิลิสเตีย  สันติภาพระหว่างอัสอัคกับชาวฟิลิสเตียมีความหมายอย่างไรสำหรับผู้รับสารดั้งเดิมของโมเสส?


4. พระคุณของพระเจ้าที่มาถึงยาโคบเกี่ยวข้องโดยตรงกับผู้รับสารดั้งเดิมของโมเสสโดยเฉพาะ อย่างไร? 


5. เราเห็นหลักฐานใดในพระคัมภีร์ว่าพระเจ้าอวยพรยาโคบ ทั้งในกรณีที่ยาโคบไม่เชื่อฟัง และในกรณีที่ตอบสนองความเชื่อฟังของยาโคบ? 


6. เมื่อยาโคบยอมจำนนต่อพระเจ้าที่แม่น้ำยับบอก พระเจ้าประทานชื่อใหม่แก่ท่าน คือ “อิสราเอล”  การเปลี่ยนชื่อนี้ คล้ายคลึงกับสิ่งที่เกิดขึ้นกับเราเมื่อเรากลับใจใหม่อย่างไร?  ท่านได้มีประสบการณ์ที่คล้ายคลึงกันหรือไม่ หลังจากที่ท่านยอมมอบชีวิตไว้ภายใต้พระเจ้า? 


7. ยาโคบได้รับพระคุณจากพระเจ้าถึงแม้ตัวท่านเองจะล้มเหลวในหลายครั้ง  อะไรคือบางตัวอย่างของช่วงเวลาที่ท่านได้รับพระคุณบ้าง แม้ท่านเองก็ล้มเหลว?  ประสบการณ์ต่าง ๆ ของท่านอาจหนุนใจคนเหล่านั้นในพื้นที่พันธกิจรับใช้ของท่านอย่างไร? 


8. พระคุณของพระเจ้า ซึ่งมาถึงท่านแม้ท่านล้มเหลวมากมาย อาจช่วยท่านได้อย่างไร ให้มีเมตตากับคนเหล่านั้นที่เคยล้มเหลวในรูปแบบต่าง ๆ ในคริสตจักรของท่าน?


9. เราสามารถเรียนรู้อะไรจากการเปลี่ยนแปลงต่าง ๆ ที่พระเจ้าทำให้เกิดขึ้นกับบุคลิกภาพของยาโคบในช่วงชีวิตของท่าน?  พระเจ้าได้เปลี่ยนแปลงบุคลิกภาพของท่านในช่วงชีวิตของท่านในแนวทางใดบ้าง?


10. ท่านได้เรียนรู้อะไรจากความจริงที่ว่าพระเจ้าอวยพระพรยาโคบ ถึงแม้ยาโคบเป็นคนขี้โกง?  สิ่งที่ท่านได้เรียนรู้ทำให้ท่านรู้สึกอย่างไร?  จงอธิบาย


11. บทเรียนนี้ได้ช่วยท่านอย่างไรให้เข้าใจความสัมพันธ์ระหว่างพระคุณของพระเจ้าและความจำเป็นที่ท่านต้องจงรักภักดีต่อพระเจ้า?


ข้อความสำคัญเพื่อการทบทวน เรื่อง “ประเด็นเน้นหลัก—พระคุณของพระเจ้าที่มีต่ออิสราเอล”
พระคุณของพระเจ้าคือความโปรดปรานหรือพระพรของพระองค์ที่มีต่อคนที่ไม่ได้ทำสิ่งใดเพื่อได้รับและไม่คู่ควรที่จะได้รับ  พระเจ้าสำแดงพระคุณของพระองค์แก่ยาโคบ (ก) ก่อนยาโคบเกิด (ข) แม้ยาโคบได้กระทำบาป และ (ค) เพื่อตอบสนองต่อความสัตย์ซื่อของยาโคบ  ในกรณีเหล่านี้ ไม่มีแม้แต่กรณีเดียวที่ยาโคบกระทำเพื่อได้รับพระคุณ  แม้ในกรณีสุดท้ายก็ยังเป็นพระเจ้าที่ประทานพระคุณแก่ยาโคบก่อน เพื่อที่ท่านจะสัตย์ซื่อต่อพระองค์ได้  พระคุณนั้นเป็นความโปรดปรานแม้ไม่มีความคู่ควรเสมอ  เมื่อพระผู้เป็นเจ้าอวยพรผู้เชื่ออย่างใหญ่หลวง มันก็ง่ายสำหรับผู้เชื่อที่จะเข้าใจผิดว่า พระคุณของพระเจ้าเป็นสัญญาณว่าพวกเขาดีกว่าหรือมีความชอบธรรมฝ่ายจิตวิญญาณมากกว่าคนอื่นที่ไม่ได้รับพระพรเหล่านั้น
กรณีศึกษา: เจเรมีเป็นคริสเตียน  เขาเป็นคนสูง มีรูปร่างล่ำสันบึกบึน พร้อมกับเสียงทุ้มลึกดังกังวาน และหน้าตาดี  คุณลักษณะเหล่านี้ทำให้เขาโดดเด่น และผลก็คือ คนอื่นก็สังเกตเห็นความสามารถอื่น ๆ ของเขาเช่นกัน  เขาได้รับเลือกเป็นประจำให้เป็นผู้นำของกลุ่มต่าง ๆ ที่เขามีส่วนร่วม  เมื่อเขาไปโรงเรียนพระคริสตธรรมเพื่อศึกษาเพื่อจะเป็นศิษยาภิบาล เขาก็โดดเด่นและทุกคนรู้ว่าเขาคือใคร  ผู้คนมองดูเขาเป็นแบบอย่าง และเขาก็เริ่มชินกับมัน  เมื่อเขากลายเป็นศิษยาภิบาล คนมากมายมาที่คริสตจักรของเขาเพราะพวกเขาได้ยินเกี่ยวกับคุณลักษณะอันโดดเด่นของเขา  คริสตจักรของเขาเติบโตขึ้น และเจเรมีก็เริ่มคิดทีละเล็กทีละน้อยว่าตนเองเก่งกว่าคนอื่น ๆ—และเก่งกว่าศิษยาภิบาลอื่น ๆ ด้วย  แม้ว่าเขาได้เรียนรู้ที่จะแสดงออกถึงความเมตตากรุณา แต่ภายในของเขานั้นมีแต่ความยุ่งเหยิง—ทั้งความเห็นแก่ตัว ความโกรธเกรี้ยว และความว่างเปล่า  เขาต้องได้รับคำเยินยอจากคนอื่น ๆ เพื่อให้ตนเองรู้สึกดี  เมื่อคริสตจักรเลือกศิษยาภิบาลสมทบ ซึ่งแท้จริงแล้วเป็นนักเทศน์ที่เก่งกว่าเจเรมี เจเรมีก็เดือดดาลอยู่ภายใน  และคนก็กำลังให้ความสนใจศิษยาภิบาลสมทบมากกว่าเจเรมี
คำถามเพื่อการสะท้อนคิด
1. จงประเมินกรณีศึกษาข้างต้นร่วมกับชุมชนการเรียนรู้ของท่าน  ท่านเคยเห็นคนลักษณะนี้หรือไม่?  ท่านเคยเห็นแนวโน้มเช่นนี้ในตัวท่านเองหรือไม่? 
1. จงเขียนรายการพระพรต่าง ๆ ของพระเจ้าในชีวิตของท่าน ทั้งในอดีตและปัจจุบัน 
เมื่อท่านอ่านตามรายการนี้ จงไตร่ตรองว่ามันทำให้ท่านรู้สึกอย่างไร และจงอภิปรายประเด็นนี้ในชุมชนการเรียนรู้ของท่าน  อย่าพูดถึงว่ามันควรทำให้ท่านรู้สึกอย่างไร แต่ให้พูดถึงว่า ในความเป็นจริง มันทำให้ท่านรู้สึกอย่างไรจริง ๆ
1. มันทำให้ท่านรู้สึกดีกว่าฝ่ายจิตวิญญาณในทางใดทางหนึ่ง เหนือคนอื่น ๆ ที่ไม่ได้รับพระพรเหล่านี้หรือไม่?
2. มันเติมท่านให้เต็มไปด้วยความมั่นใจที่จบลงด้วยการไม่ใส่ใจความรู้สึกคนอื่นหรือไม่?
3. ท่านเป็นคนไม่รู้สึกรู้สาหรือไม่?
4. มันลดความภาคภูมิใจของท่านหรือไม่?
5. มีเหตุผลอื่นใดหรือไม่? 
งานภาคปฏิบัติ	
จงอ่านลูกา 18:9-14 และพูดคุยเกี่ยวกับความแตกต่างระหว่างฟาริสีคนนั้นกับคนเก็บภาษี  ในทางปฏิบัติ ท่านมีลักษณะโน้มเอียงไปด้านใด?  จงอธิบายเหตุผล
